ELTOS ŽINIOS, 1995.05.10 


RUSIJOS AMBASADORIUS SURENGĖ PRIĖMIMĄ PERGALĖS DIENOS PROGA 


Antradienį vakare Rusijos ambasados rūmuose įvyko priėmimas, 
skirtas, kaip įrašyta pakvietimuose svečiams, pergalės Didžiajame 
Tėvynės kare 1941-1945 metais penkiasdešimtmečiui pažymėti. Priėmimą 
surengė Rusijos ambasada kartu su Baltarusijos ir Ukrainos ambasadomis. 


Priėmime dalyvavo Respublikos Prezidentas Algirdas Brazauskas, Seimo 
pirmininkas Česlovas Juršėnas, Ministras Pirmininkas Adolfas 
Šleževičius, Seimo ir Vyriausybės nariai, karo veteranai. Priėmime buvo 
daugelio ambasadų Lietuvoje vadovai. 


Rusijos Nepaprastasis ir įgaliotasis ambasadorius Lietuvoje 
Nikolajus Obertyševas pasveikino priėmimo dalyvius su pergalės 
metinėmis. Tostą jis baigė žodžiais "Amžina šlovė tiems, kurie krito 
kovoje su fašistais". 

Į priėmimą buvo pakviesta 500 žmonių. Jiems buvo padengti prabangūs 
stalai dviejose salėse. 


Tai buvo pirmasis oficialus priėmimas Rusijos ambasados rūmuose. Ji 
įsikūrė prestižiniame Vilniaus rajone - Žvėryne. Trijų aukštų pastato 
frontoną puošia Rusijos herbas, prie rūmų yra didelis parkas. 


CENTRO SĄJUNGA SIŪLO SURENGTI VILNIUJE TARPTAUTINĘ KONFERENCIJĄ 


Lietuvos Centro Sąjunga siūlo Vilniuje sukviesti Vidurio Europos 
Politikos ir visuomenės veikėjų tarptautinę konferenciją. Joje, sakė 
trečiadienį vykusioje spaudos konferencijoje šios sąjungos pirmininkas 
Romualdas Ozolas, turėtų būti aptarti Vidurio Europos šalių politiniai, 
ekonominiai bei socialiniai klausimai. 


Centro sąjunga dėl to priėmė kreipimąsi į Respublikos Prezidentą 
Algirdą Brazauską. 


Jame, be kita ko sakoma, kad Baltijos šalys yra šiaurinis Vidurio 
Europos regionas. Jis atlieka svarbų Europos konsolidavimo darbą. Esame 
įsitikinę, pabrėžiama pareiškime, kad jam sustiprinti labai padėtų 
Lietuvos iniciatyva Vilniuje sukviesti pirmą Vidurio Europos politikos 
ir visuomenės veikėjų tarptautinę konferenciją, kuri aptartų vieną iš 
aktualiausių šiam regionui problemų. 


LIETUVOS UŽSIENIO REIKALŲ MINISTRAS DALYVAUS EUROTARYBOS PREMJERŲ 
SUSITIKIME 


Ketvirtadienį Strasbūre (Prancūzija) vyksiančiame 96-ajame Europos 
Tarybos Ministrų komiteto susitikime dalyvaus ir Lietuvos užsienio 
reikalų ministras Povilas Gylys. 

Kaip Eltai pranešė URM informacijos ir spaudos skyrius, svarbiausi 
susitikimo klausimai - aptarti besikeičiantį Europos Tarybos politinį 
vaidmenį kontinente ir šios organizacijos plėtimą bei apsvarstyti, kaip 
kuriamas papildomas Europos žmogaus teisių ir pagrindinių laisvių 
apsaugos konvencijos protokolas. 


KRAŠTO APSAUGOS MINISTRAS VYKS Į VARŠUVĄ 


Lietuvos Krašto apsaugos ministro Lino Linkevičiaus vadovaujama 


